Tsitsipas glo kampioenskapbloed bruis deur sy areStefanos Tsitsipas geniet deesdae sy tennis. Foto: Twitter. Ondanks Stefanos Tsitsipas se nederlaag in die eindstryd van die Australiese Ope is hy steeds vasbeslote om eendag as die wêreld se voorste speler bekend te staan. Die Griek – wat tans derde op die ATP-ranglys is – het Sondag met 6-3, 7-6 en 7-6 teen Novak Djokovic in Melbourne vasgeval. Dit was sy tweede eindstryd-nederlaag teen die Serwiese ster nadat hy vroeër ook in ŉ epiese stryd op Roland-Garros die onderspit gedelf het. En net om ŉ bietjie verdere sout in die wonde te vryf: Djokovic het vier ranglysspronge gemaak om Carlos Alcaraz as die wêreldnommereenspeler te onttroon. “Ek sal beslis harder moet werk om te sorg dat dit eendag gebeur. Ek het nou ŉ uitstekende geleentheid gehad om my stempel op die ranglys af te druk, maar my teenstander het dinge net soveel beter as ek op die baan gedoen,” het Tsitsipas gesê. Hy is egter glad nie van plan om op te hou droom nie. “Ek sien geen rede waarom ek nou my verwagtinge óf doelwitte moet aanpas nie. Ek is ŉ gebore kampioen; dit is iets wat binne my is.” Intussen het die tenniskommentator Chris Bradnam hom aangemoedig om by Roger Federer te gaan kers opsteek as hy planne het om groot kampioenskappe te wen. “Iemand soos Roger het prysgeld van meer as $23 miljoen op die baan gewen, dalk moet Stefanos by hom om raad aanklop – veral met die oog op sy houespel,” het Bradnam gesê. Tog was John McEnroe in sy skik met die 24-jarige Griek se raketvaardighede. “Veral sy voorhandhoue was ongelooflik en dit was van die grootste houe wat ek nóg gesien het. Hy het veral sy stem dik gemaak in een van die potte in die tweede stel teen Novak; ek het nog nooit gesien dat iemand se wenhoue só akkuraat is nie. Maar toe verloor hy uit die bloute net stoom,” het die Amerikaanse tennislegende gesê.